คลังเปิดขายธ.ค.นี้ บอนด์ออมทรัพย์
คลังประเดิมออกพันธบัตรออมทรัพย์ 3 หมื่นล้าน เริ่มขายเดือน ธ.ค.นี้ ดอกเบี้ยสูงกว่าตลาด
27 ก.ย. 2559

คลังประเดิมออกพันธบัตรออมทรัพย์ 3 หมื่นล้าน เริ่มขายเดือน ธ.ค.นี้ ดอกเบี้ยสูงกว่าตลาด
นายสุวิชญ โรจนวานิช ผู้อำนวยการสำนักงานบริหารหนี้สาธารณะ (สบน.) เปิดเผยว่า คลังจะออกพันธบัตรออมทรัพย์รุ่นทั่วไป อายุ 3 ปี และ 5 ปี โดยแบ่งจำหน่ายเป็น 2 ช่วง ช่วงละ 4 เดือน วงเงินช่วงละ 1.5 หมื่นล้านบาท รวมเป็นพันธบัตรที่จะออกทั้งหมด 3 หมื่นล้านบาท
ทั้งนี้ ช่วงแรกจะเริ่มขายในเดือน ธ.ค. 2559 เนื่องจากมีพันธบัตรออมทรัพย์ครบอายุจำนวนหลายหมื่นล้านบาท ลูกค้าที่ต้องการลงทุนในพันธบัตรออมทรัพย์ของรัฐบาลต่อจะได้มีทางเลือก
สำหรับพันธบัตรออมทรัพย์ที่ออกครั้งนี้จะขายให้นักลงทุนรายย่อยซื้อขั้นต่ำ 1,000 บาท แต่ไม่เกิน 2 ล้านบาท ชำระดอกเบี้ยปีละ 2 งวด โดยจำหน่ายผ่านเคาน์เตอร์ธนาคารทุกสาขาและเครื่องเอทีเอ็มของธนาคารตัวแทนจำหน่าย 4 แห่ง คือ ธนาคารกรุงเทพ ธนาคารกรุงไทย ธนาคารกสิกรไทย และธนาคารไทยพาณิชย์
นายสุวิชญ กล่าวว่า สำหรับอัตราดอกเบี้ยของพันธบัตรออมทรัพย์ต้องรอให้ นายอภิศักดิ์ ตันติวรวงศ์ รมว.คลัง เห็นชอบ โดยเป็นอัตราดอกเบี้ยที่ยังสูงกว่าผลตอบแทนที่จะการฝากเงินอยู่ค่อนข้างมาก โดยพันธบัตรออมทรัพย์ครั้งนี้จะเป็นพันธบัตรแบบไร้ใบตราสาร (Scripless) ที่ผู้ถือกรรมสิทธิ์สามารถขอเปลี่ยนเป็นใบพันธบัตร (Script) ได้ภายหลัง